Un viatge al Japó | BiblioClubs Eixample
← La mala situació de la dona al món islàmic, a debat al Club de Lectura en francès
Truculència, paròdia i conflicte cultural →
Posted on 12/02/2014	by susannapuiggros
Participants del club de lectura de la biblioteca Agustí Centelles. Foto: Míriam Vázquez.
Kafka a la platja, de l’escriptor japonès Haruki Murakami va ser la novel·la comentada al club de lectura de la biblioteca Agustí Centelles, celebrat dimarts al vespre.
L’obra narra el viatge que emprèn Kafka, un adolescent japonès que busca allunyar-se de la seva família per tal d’evitar la maledicció d’Èdip. Malgrat que aquest és l’argument principal de la novel·la, també hi trobem diverses històries que s’entrecreuen i que resten obertes i subjectes a la interpretació del lector.
Bona part del club de lectura va estar dedicat a comentar les peculiaritats de la cultura japonesa, presents en moltes de les situacions del llibre de Murakami i que acostumen a passar desapercebudes a ulls dels occidentals. Que el protagonista sigui considerat un personatge molt trencador al Japó, n’és un exemple. I és que es tracta d’un jove que s’allunya de la família i de la societat, un fet molt poc convencional en un país on la realització personal és sempre secundària i on el grup està per damunt de l’individu.
La presència d’elements fantàstics és un altre dels aspectes que més debat va originar entre els lectors i una de les opinions més generalitzades va ser que Murakami en alguns moments els utilitza en excés. El que cap lector va negar, però, va ser la riquesa de la prosa i la reflexió que hi ha darrere la seva obra.
Després de prop d’una hora i mitja de sessió els participants van poder conèixer una mica més Murakami de la mà del conductor del club, que el va entrevistar en dues ocasions i que va ressaltar la personalitat introvertida d’un escriptor que ha rebut nombrosos premis internacionals i que The Guardian ha qualificat com “un dels novel·listes més prestigiosos de l’actualitat”.
Aquesta entrada s'ha publicat en Biblioactualitat, Biblioteca Agustí Centelles, Cròniques i etiquetada amb Agustí Centelles, Club de lectura, eixample, Haruki Murakami. Afegiu a les adreces d'interès l'enllaç permanent.